**Lindex Group Oyj** on suomalainen, Helsingin pörssissä listattu kaupan alan yritys. Konserni harjoittaa vähittäiskauppaa Suomen lisäksi myös Baltian maissa, Ruotsissa, Norjassa, Islannissa, Puolassa, Tšekissä, Slovakiassa, Bosnia-Hertsegovinassa, Serbiassa, Kroatiassa ja Lähi-idässä. Vuonna 2018 Stockmann myi viimeisen kauppakeskuskiinteistönsä Venäjällä.

Stockmann Oyj Abp vaihtoi yhtiökokouksessa 21. maaliskuuta 2024 nimekseen **Lindex Group Oyj**.

Lindex Group Oyj jakautuu kahteen liiketoimintayksikköön: **Lindex** koostuu 458:sta muotimyymälästä 18 maassa ja verkkokaupasta; **Stockmann** koostuu kahdeksasta Stockmann-tavaratalosta ja verkkokaupasta Lindex tuottaa suurimman osan konsernin liikevaihdosta ja tuloksesta. 

Vähittäiskauppa on ollut 2010-luvulla suurissa vaikeuksissa digitalisaation ja kulutustottumisten muuttumisen myötä, mikä on johtanut voimakkaisiin toimintojen uudelleenjärjestelyihin ja karsimisiin, ja lopulta vuonna 2020 yrityssaneeraukseen, josta konserni on selvinnyt Lindexin tuella.

Stockmannin Helsingin keskustan tavaratalo on tunnettu maamerkki ja kulttuurihistoriallisesti arvokas rakennus. Se on Pohjoismaiden suurin ja Euroopan toiseksi suurin tavaratalo, ja sen myyntipinta-ala on 50 000 neliömetriä. Samalla se on myös koko Stockmann-konsernin arvokkain, näkyvin ja tuottavin yksikkö.

Historia
--------

  

### Aikajana Stockmannin historiasta

* 1862: Georg Franz Heinrich Stockmann perustaa sekatavarakaupan Kauppatorille.
* 1880: Sekatavarakauppa laajentuu ja Stockmann avaa Senaatintorin laidalle Kiseleffin taloon "mannermaisen tavaratalon".
* 1913: Stockmann laajenee Senaatintorin laidalle.
* 1926: Tavaratalon ensimmäinen osa valmistuu Keskuskadun ja Aleksanterinkadun kulmaan.
* 1930: Nykyinen tavaratalo avataan.
* 1930: Stockmann ostaa Akateemisen Kirjakaupan.
* 1957: Tavaratalo avataan Tampereelle.
* 1985: Stockmann ostaa postimyyntiyritys Hobby Hallin.
* 1986: Stockmann aloittaa Hullut Päivät.
* 1988: Stockmann ostaa vaateketju Seppälän.
* 1989: Moskovassa avataan Stockmannin liike.
* 1996: Tavaratalo avataan Tallinnaan.
* 2007: Stockmann ostaa ruotsalaisen vaateketjun Lindexin.
* 2010: Pietarin ydinkeskustan Nevsky Centre -kauppakeskus ja tavaratalo valmistuvat.
* 2015: Stockmann myy Seppälän.
* 2015: Akateeminen Kirjakauppa myydään Bonnierille.
* 2016: Stockmann myy Venäjän-tavarataloliiketoiminnan 75 miljoonan euron tappiolla.
* 2016: Stockmann myy Hobby Hallin.
* 2020: Stockmann hakeutuu yrityssaneeraukseen.
* 2022: Helsingin keskustan tavaratalokiinteistö myydään Kevalle 400 miljoonalla eurolla.
* 2023 syyskuu: Stockmann ilmoittaa harkitsevansa konsernin nimen muuttamista *Lindexiksi*.

### 1862–1950

Stockmann 1930-luvulla
 Helsingin keskustan tavaratalo Aleksanterinkadulla (2013)
Argoksen kulma Helsingin keskustassa
Vuonna 1862 saksalainen kauppias Georg Franz Heinrich Stockmann perusti nimeään kantavan Stockmann-yhtiön. Yhtiön alkuna oli Stockmannin kauppahuone, joka aluksi toimi Helsingissä Kauppatorin laidalla, niin sanotussa Lampan talossa ja vuodesta 1880 alkaen Senaatintorin reunalla Kiseleffin talossa. Stockmann Auton syntymävuotena voidaan nähdä vuosi 1904, kun Stockmann myi ensimmäisen auton apupappi Walter Lampénille. Ensimmäinen myyty auto oli Ford. Tapahtuma saattoi olla Suomen ensimmäinen autokauppa. Stockmannin tavaratalo ja hallinto siirtyivät Helsingissä nykyiselle paikalleen Aleksanterinkadun ja Mannerheimintien kulmaan valmistuneeseen rakennukseen 1930-luvulla*lähde?*. Akateemisen kirjakaupan Stockmann osti vuonna 1930.

Suomen ensimmäinen julkinen televisiolähetys tapahtui Helsingin tavaratalossa 18. marraskuuta 1950, ja sen kuva välittyi kaapeleilla.*lähde?*

### 1951–2010

Stockmann perusti itselleen päivittäistavarakauppaa varten tytäryhtiö Oy Sesto Ab:n vuonna 1962 ja myi sen edelleen Wihuri Oy:n omistamalle Ruokamarkkinat-yhtiölle vuonna 1999. Itse perustamansa Herkku-ketjun Stockmann myi vuoden 2017 lopussa.

Stockmannin nykyisen logon on suunnitellut Harri Ripatti, ja se on otettu käyttöön vuonna 1963. Sen väri muuttui vihreästä mustaksi 2010-luvulla*milloin?*.

Ensimmäinen paikallistavaratalo avattiin vuonna 1957 Tampereelle Hämeenkadun länsipäähän. Vuonna 1967 avattiin Pietarsaaren tavaratalo (osoitteeseen Raatihuoneenkatu 11) ja vuonna 1976 Kouvolan tavaratalo, mutta molemmat tavaratalot suljettiin vuonna 1982. Samana vuonna avattiin myös Turun tavaratalo, ja Espoon tavaratalo oli avattu Tapiolaan vuotta aiemmin vuonna 1981. Laajentuminen jatkui Suomessa Itäkeskuksen tavaratalolla vuonna 1992. 

Oulun tavaratalo avattiin vuonna 2001 ja toistaiseksi uusin Jumbon tavaratalo Vantaalle vuonna 2005. Oulun tavaratalo lakkautettiin 31. tammikuuta 2017. Helsingin keskustan tavarataloa on laajennettu useaan otteeseen, viimeksi laajalti vuonna 2006. Se onkin yksi Euroopan isoimmista tavarataloista. Myös Tampereen tavarataloa on laajennettu monta kertaa: erityisen paljon vuonna loppuvuodesta 2014 valmistuneessa perusteellisessa peruskorjauksessa ja laajennuksessa. 

Autokaupasta Stockmann luopui vuonna 2006, kun se myi liiketoimintansa Veholle, Keskolle ja SOK:lle. Tavaratalojensa ja muotiliikkeidensä lisäksi Stockmannilla oli vuosina 2002−2015 noin viisitoista Stockmann Beauty -kosmetiikkamyymälää. Stockmann luopui ydinliiketoimintansa ulkopuolisista Beauty-myymälöistä vuonna 2015. Myymälöitä oli pääkaupunkiseudun lisäksi useilla paikkakunnilla, joilla ei ollut Stockmann-tavarataloa: näitä olivat esimerkiksi Kuopio, Rovaniemi ja Seinäjoki. Helsinki-Vantaan lentoasemalla ollut Stockmannin myymälä lakkautettiin vuonna 2015 samasta syystä kuin Beauty-myymälät. 

Stockmann laajentui ulkomaille ensimmäisen kerran vuonna 1989, kun se avasi ensimmäiset toimintonsa Moskovassa. Varsinainen Moskovan-tavaratalo avattiin kuitenkin vasta vuonna 1998 Smolenskaja-aukiolle. Kyseinen tavaratalo jouduttiin sulkemaan vuokranantajan väärinkäytösten vuoksi vuonna 2008, mutta sen korvannut Metropolis-kauppakeskuksen tavaratalo avattiin helmikuussa 2009 Moskovan keskustaan. Myöhemmin Stockmann avasi Moskovaan myös kolme Mega-kauppakeskuksissa toiminutta tavarataloa, jotka päätettiin lakkauttaa vuonna 2015. Pietarin tavaratalo avattiin Stockmannin kokonaan omistamaan Nevsky Centre -kauppakeskukseen vuonna 2010. Venäjän tavarataloista seitsemäs ja viimeiseksi jäänyt Jekaterinburgin tavaratalo avattiin maaliskuussa 2011. Loppuvuodesta 2015 Stockmann ilmoitti myyneensä kaikki Venäjän-toimintonsa Reviva Holdings Limited -yhtiölle Nevsky Centre -kiinteistöä lukuun ottamatta: kauppa toteutui 1. helmikuuta 2016. Tavaratalot kuitenkin jatkavat ainakin vuoteen 2023 asti Stockmann-nimellä. Stockmann myi vuoden 2018 lopussa myös Nevsky Centre -ostoskeskuksen venäläiselle PPF Real Estate -yhtiölle 171 miljoonalla eurolla.

Tallinnan tavaratalo avattiin nykyiselle paikalleen vuonna 1996, ja Baltian toinen tavaratalo Riikaan valmistui vuonna 2003. 

Suomalainen Seppälä oli Stockmannin omistuksessa vuosina 1988−2015 ja ruotsalainen Lindex vuodesta 2007; molemmat Stockmann on hankkinut yritysostoilla. Vuosina 2012−2015 yhtiöt muodostivat erillisen Muotiketjut-liiketoimintayksikön Seppälän poismyymiseen saakka, jonka jälkeen Lindex on muodostanut itsenäisesti oman liiketoimintayksikkönsä. Lindex avasi oman verkkokauppansa 28 maassa vuonna 2011 ja Seppälä saman vuoden marraskuussa. 

Stockmann osti etäkauppaa harjoittavan Oy Hobby Hall Ab:n vuonna 1985. Se integroitiin osaksi tavaratalotoiminnan liiketoimintayksikköä vuodesta 2010. Stockmann myi vuoden 2016 lopussa Hobby Hallin suomalaiselle sijoittajayhtiö SGN Groupille.

Stockmannin oma verkkokauppa avattiin syyskuussa 2010 ja on uusittu perusteellisesti vuonna 2017. Stockmannin älypuhelinsovellus julkaistiin iOS-käyttöjärjestelmälle huhtikuussa 2015 ja Android-käyttöjärjestelmälle lokakuussa 2016. Sovelluksella voi vastaanottaa etuseteleitä, löytää tavaratalojen yhteystiedot ja aukioloajat sekä kanta-asiakkaana tutustua kuukauden kanta-asiakastarjouksiin sekä nähdä tasokertymänsä. Sovellus toimii myös Stockmannin kanta-asiakaskorttina. iOS-version käyttöönoton yhteydessä myyjät saivat käyttöönsä iPad-tablet-tietokoneet ja joihinkin sovituskoppeihin asennettiin vastaavat laitteet kiinteänä. Järjestelmän avulla asiakas voi pyytää tarkistaa sovitettavan vaatteen tietoja, tarkistaa saatavuuden muissa väreissä ja ko'oissa sekä pyytää myyjää tuomaan tuotteita sovituskoppiin.

### Vaikeudet 2010–

Stockmannin logo vuodesta 2020.
2010-luvulla Stockmann ajautui vaikeuksiin muun muassa Venäjän-liiketoiminnassaan. Pitkäaikainen toimitusjohtaja Hannu Penttilä erosi tehtävästään elokuussa 2014.

Kesällä 2014 Mika D. Rubanovitschin perustama "Pelastetaan Stocka – Siellä on kaikki" -Facebook-ryhmä keräsi mediahuomion lisäksi yli 3 500 jäsentä kolmessa viikossa. Kolmen viikon keskusteluista kerättiin 55-sivuinen raportti, joka luovutettiin Stockmannin johdolle. 

Penttilän jälkeen toimitusjohtajana toimi marraskuusta 2014 huhtikuun alkuun 2016 ruotsalainen Per Thelin. Hänen aikanaan Stockmann muutti strategiaansa luopumalla Venäjän tavarataloista, Akateemisesta Kirjakaupasta ja Seppälä-vaateketjusta sekä keskittymällä enemmän tavaratalojensa tiettyihin tuotealueisiin. Thelin erosi tehtävästään huhtikuun alussa 2016 ja jätti tehtävänsä heti. Hänen seuraajakseen yhtiö nimitti Stockmannin talousjohtajana toimineen Lauri Veijalaisen.

Tammikuussa 2019 vaikeuksissa ollut Stockmann nimitti kriisijohtajana tunnetun Lauri Ratian hallituksensa puheenjohtajaksi. Toimitusjohtaja Lauri Veijalainen irtisanoutui maaliskuussa 2019, jolloin Ratia ryhtyi toimitusjohtajan sijaiseksi. Uudeksi toimitusjohtajaksi nimitettiin Jari Latvanen elokuussa 2019.

Alkuvuodesta 2020 liiketoiminta kehittyi hyvin, kunnes koronavirusepidemia pudotti Stockmannin kävijämääriä ja huhtikuussa 2020 Stockmann hakeutui yrityssaneeraukseen.

Yrityssaneerausselvityksen mukaan pääsyyt Stockmannin taloudellisiin ongelmiin ovat olleet sen merkittävät rakennushankkeet; aggressiiviset investoinnit Venäjällä; sekä Lindexin ostaminen. Lisäksi Stockmannin panostukset verkkokauppaan aloitettiin liian myöhään ja ne jäivät vajavaisiksi samaan aikaan, kun netin osuus kaupasta kasvoi. Osaltaan tilannetta on vaikeuttanut myös Stockmannin maksamien ja perimien vuokrien taso.

Yrityssaneerausselvityksen mukaan Stockmann oli perustamisestaan lähtien tunnettu viimeisimpien, kansainvälisiltä markkinoilta hankittujen laatutuotteiden myyjänä, mutta sittemmin yhtiö eksyi alkuperäisestä markkina-asemastaan tavallisten kauppakeskustavaroiden myyjäksi. Stockmann tunnettiin myös erinomaisen asiakaspalvelukokemuksen tuottajana, mutta tämä vahvuus heikkeni, kun ruokaosastot myytiin pois, myyjien määrää vähennettiin ja heidän koulutustaan vähennettiin.

Yrityssaneerausselvityksen mukaan edellytykset saneerausmenettelyn onnistumiseen ovat kuitenkin olemassa.

Joulukuussa 2020 julkistettiin kahdeksanvuotinen saneerausohjelma, jonka mukaan Stockmann myy Helsingin, Tallinnan ja Riian tavaratalokiinteistönsä, mutta jatkaa toimintaansa niissä vuokralaisena. Tallinnassa ja Riiassa sijaitsevat tavaratalokiinteistöt myytiin joulukuussa 2021 ja Helsingin keskustan tavaratalokiinteistön yhtiö myi Kevalle maaliskuussa 2022.

Toukokuussa 2023 Stockmann-konsernin uudeksi toimitusjohtajaksi nimettiin Susanne Ehnbåge. Ehnbåge oli vuodesta 2018 lähtien johtanut muotiketju Lindexiä, jonka varassa Stockmann-konsernin liikevaihto ja tulos olivat koronakriisin ja konkurssiuhan aikana. Ehnbåge jatkaa myös Lindexin toimitusjohtajana.

Tavarataloryhmä
---------------

Stockmannin Tapiolan tavaratalo kuvattuna sisältä 2017.
Sisänäkymä Helsingin keskustan tavaratalossa syyskuussa 2009.
Tavaratalot ovat verkkokaupan ohella Stockmann-konsernin ydinliiketoimintaa, sillä ne muodostavat puolet koko konsernin liikevaihdosta. Lindexin osuus on vajaa puolet ja kiinteistöliiketoiminnan osuus loput.

### Stockmann-tavaratalot Suomessa

Stockmannin Suomen tavaratalot ovat perinteisesti sijoittuneet erinomaisille liikepaikoille suurten kaupunkien ydinkeskustoihin hyvien kulkuyhteyksien päähän. Helpon saavutettavuuden ja suomalaisittain suurten ihmismassojen kääntöpuolena on kalliit kiinteistökulut ja kalliimpi pysäköinti. Poikkeuksena ovat Itiksen ja Jumbon tavaratalot, jotka sijaitsevat suurissa ostoskeskuksissa kauempana tiiviisti rakennetuista kaupunkikeskustoista.

Tavaratalot rakentuvat pitkälti saman konseptin varaan, ja erot Stockmann-tavaratalojen välillä ovat suhteellisen pieniä. Helsingin keskustan lippulaivatavaratalo on merkittävä poikkeus sekä kokoluokassaan että rakenteeltaan. Muista, niin sanotuista paikallistavarataloista, Tampereen tavaratalo on myyntipinta-alaltaan seuraavaksi suurin. 

Kaikissa Suomen tavarataloissa on vähintään kaksi kerrosta (Itis) ja Helsingin tavaratalossa myyntikerroksia on laskutavasta riippuen peräti kaksitoista, mikäli kellarikerrokset lasketaan mukaan. Muu tavarataloille tyypillinen piirre muista kauppamuodoista erottuen on keskitetyn kassalinjan puute: vuokralaisten tuotteita lukuun ottamatta kaikki tavaratalon ostokset voi maksaa mille tahansa kassalle.

Kaikista tavarataloista löytyy Stockmannin omat päätuotealueet kosmetiikka, muoti ja kodin tuotteet. Tyypillisesti nämä sijoittuvat kerroksiin edellä mainitussa järjestyksessä siten, että kosmetiikka katutasossa ja kodin osasto ylimmässä kerroksessa. S-ryhmän Herkku-kaupat sijoittuvat tavaratalon alimpiin kerroksiin, yleensä katutason alapuolelle. Toimintaa täydentää Stockmannin kumppanien kanssa solmimat vuokrasopimukset, joilla täydennetään tavaratalojen tarjontaa. Tyypillisiä vuokralaisia ovat esimerkiksi parturi-kampaamot, Alko, Forexin valuutanvaihtopisteet, Power, apteekit, kukkakaupat ja Akateeminen Kirjakauppa.

Kaikki Suomen tavaratalot ovat täysin kaksikielisiä, sillä kaikki materiaali on saatavilla sekä suomeksi että ruotsiksi. Myös esimerkiksi Tampereen tavaratalossa toimitaan palvelukokemuksen yhtenäisyyden vuoksi näin, vaikka alueen ruotsinkielisten osuus on melko pieni. Suurin osa erityisesti ohjaavasta viestinnästä on saatavilla myös englanniksi. Toisaalta esimerkiksi sulkemiskuulutukset annetaan edellä mainittujen kielten lisäksi saksaksi ja venäjäksi. Henkilökunnalla on nimikylteissään lippusymbolit, jotka ilmaisevat myyjän kielitaitoa. Henkilökunnalle pidetään kielikokeita ennen lippusymbolien myöntämistä.

**Nykyiset Suomen tavaratalot:**

1. Keskusta, Helsinki
2. Itis, Helsinki
3. Tapiola, Espoo
4. Jumbo, Vantaa
5. Tampere
6. Turku

Aiemmin Stockmannilla on ollut Suomessa tavaratalot myös Pietarsaaressa, Kouvolassa ja Oulussa. Näistä Pietarsaaren ja Kouvolan tavaratalot suljettiin vuonna 1982 ja Oulun Stockmann tammikuun loppupuolella vuonna 2017.

### Stockmann-tavaratalot ulkomailla

Stockmannin Tallinnan-tavaratalo.
Stockmannilla on kaksi tavarataloa ulkomailla, kummatkin Baltiassa.

1. Stockmannin Riian tavaratalo jouluvalaistuksessa.Riian tavaratalo Latviassa on avattu vuonna 2003.
2. Virossa Stockmannin Tallinnan tavaratalo aloitti toimintansa vuonna 1993 ja valmistui täysin vuonna 1996. Vuonna 2000 siitä tuli suurin Baltian maissa toimivista tavarataloista tehdyn laajennuksen ansiosta.*lähde?* Tavaratalo sijaitsee Tallinnan modernissa liikekeskustassa Tornimäen kaksoistornien juurella.

#### Venäjän Stockmann

Venäjällä Smolenskajan-tavaratalo Moskovassa jouduttiin sulkemaan vuonna 2008 vuokranantajan väärinkäytösten takia. Myöhemmin 27. marraskuuta 2015 Stockmann ilmoitti vetäytyvänsä Venäjältä ja myyvänsä tavarataloliiketoimintansa Reviva Holdings Limited -yhtiölle kannattamattoman liiketoiminnan vuoksi.

Stockmannin Pietarin tavaratalo.
Metropolis, Mega Etelä, Mega Pohjoinen, Mega Itä ja Rostokino Moskovassa, Nevsky Centre Pietarissa sekä Jekaterinburgin tavaratalo eivät ole olleet osa Stockmann-konsernia enää 1. helmikuuta 2016 alkaen.*lähde?*

Alun perin Reviva Holdingsin tarkoituksena oli muuttaa tavaratalot jo Venäjällä lisenssioikeudet omistamaansa brittiläisen Debenhams-brändin alle, mutta päätyi kuitenkin jatkamaan tavaratalotoimintaa Stockmann-brändillä ja lisäksi muuttamaan nykyiset Debenhams-tavaratalot Stockmanneiksi. Syynä tähän on se, että yhtiön arvion mukaan venäläiset tuntevat Stockmann-brändin paremmin.

Kun Venäjän hyökkäys Ukrainaan alkoi helmikuussa 2022, Suomen Stockmann lopetti kaikkien omien tuotemerkkiensä viennin venäläisiin tavarataloihin. Silloin Venäjän Stockmann ryhtyi myymään jäljitelmiä suomalaisista tuotteista. Useita näistä jäljitelmistä valmistetaan samoissa thaimaalaisissa ja turkkilaisissa tehtaissa, joissa valmistetaan Suomen Stockmannin omia sisustustuotteita. Venäjän Stockmann myy myös venäläisiä tuotteita, jotka pyrkivät antamaan vaikutelman suomalaisuudesta. Niihin kuuluu esimerkiksi mysli, jota myydään Suomen lipun alla brändinimellä Mökki. 

Revivan lisenssi Stockmannin brändinimeen jatkuu vuoteen 2028 asti. Lisenssisopimus lakkasi tuottamasta Stockmannille tuloja sen jälkeen, kun länsimaat alkoivat asettaa Venäjälle talouspakotteita, mutta lisenssimaksujen laiminlyönneistä huolimatta Stockmann ei voi purkaa 2019 tekemäänsä sopimusta. 

### Kanta-asiakasohjelma

Stockmannilla on perinteisesti ollut vahva, tarjouksiin perustuva kanta-asiakasjärjestelmä, ja merkittävän osan yrityksen kuluttajaliiketoiminnan liikevaihdosta tuovat nimenomaan kanta-asiakkaat. Kanta-asiakkaat saavat erilaisia etuja ja tarjouksia sekä Stockmannilla että sen valikoiduilla yhteistyökumppaneilla asiakkaan kanta-asiakastasosta riippuen. Kanta-asiakkuus rekisteröidään kanta-asiakaskortilla, sen rinnakkaiskortilla tai yhdistelmäkortilla, johon on liitetty Nordean Mastercard-kortti.

| Tason nimi | Ostokertymävaatimus | Esimerkkejä tasoeduista | Kortin väri |
| --- | --- | --- | --- |
| Reward | 0 € | * Kanta-asiakastarjoukset
 | Vihreä |
| Exclusive | 2 500 € | * Ilmainen pysäköinti tunniksi
* Etuvihko kotiinpostitettuna viidesti vuodessa
* Ennakkopääsy Hulluille Päiville
* Muotineuvojan palvelut
 | Hopea |
| First | 5 000 € | * Stockmann Magazine kotiin postitettuna kolmesti vuodessa
* First Lounge Helsingin keskustassa
* Verkkokaupan ilmainen toimitus
* First-ostospäivät
 | Musta |

Kanta-asiakkuuden taso määräytyy vuosittaisen ostokertymän mukaan. Ostokertymään lasketaan kanta-asiakaskortille rekisteröidyt ostokset Stockmann-tavarataloissa ja -verkkokaupassa kaikissa maissa. Stockmann Mastercard -kortilla Stockmannin yksiköissä maksaessa jokainen kulutettu euro vastaa kahta ostoskertymäeuroa, ja lisäksi myös tavaratalon ulkopuolella tehdyt ostokset täyttävät kertymää. Kanta-asiakkuuteen voi liittää Finnair Plus -jäsenyyden, jolloin ostokset Stockmannilla kerryttävät Finnair Plus -pisteitä ja tavarataloissa pisteitä voi käyttää myös maksamiseen.

Vuoteen 2008 asti Stockmann-kortti myönnettiin luotollisena tai ilman luottoa. Luotollisella kortilla saattoi maksaa ostoksia asiakaskohtaiseen luottorajaan saakka, ja velan saattoi maksaa pois milloin tahansa Stockmannin kassoilla. Luottoasiakkaiden tiedot siirrettiin Nordealle vuonna 2008. First-taso otettiin käyttöön vuonna 2011, jolloin etuihin kuului edellä mainittujen lisäksi muun muassa sisustussuunnittelupalveluja sekä ilmainen pääsy Finnairin kylpylään Helsinki-Vantaan lentoasemalla. Samalla Exclusive-kortin väri muuttui kultaisesta hopeiseksi. Seuraavan kerran järjestelmää uudistettiin vuonna 2015, jolloin Reward-taso sai nykyisen nimensä ja ostokertymärajat laskettiin nykyisiin 4 000 ja 8 000 eurosta. Vuonna 2018 palveluvalikoimasta karsittiin huonekalujen kokoamispalvelu, sisustussuunnittelijan palvelut ja Herkun kotiinkuljetuspalvelu; tilalle tuotiin viisi kertaa vuodessa ilmestyvä kanta-asiakkaiden etuvihko sekä ennakkopääsy Hulluille Päiville.

Vuonna 2019 Stockmann uudisti kanta-asiakasohjelmansa ja esitteli MyStockmann -sovelluksen. Ohjelma sai mediahuomiota erivärisistä kangaskasseista. Kanta-asiakkaan kangaskassin väri määräytyi asiakkuustason mukaan. Kanta-asiakasohjelmassa oli yhteensä kuusi tasoa ja ensimmäisen kangaskassin sai tasolla kolme. Kanta-asiakkuusohjelma uudistettiin jälleen vuonna 2022, jolloin tavaratalo-konserni kertoi muun muassa karsivansa kanta-asiakkuustasoja takaisin kolmeen ja luopuvansa kangaskasseista. Näin ollen etniset Reward, Exclusive ja First tasot korvattiin uusilla Silver, Gold ja Platinum -tasoilla. Silver-tasolle yltää yli 0 pisteellä, Gold-tasolle yli 3000 pisteellä ja Platinum-tasolle yli 10 000 pisteellä.

### Hullut Päivät

*Pääartikkeli: Hullut Päivät*
Hullut Päivät on Stockmannin kaksi kertaa vuodessa järjestämä myyntitapahtuma. Ensimmäisen kerran se on järjestetty vuonna 1986 ja siitä lähtien vähintään vuosittain. Kolmikymmenjuhlavuoden kunniaksi kampanjaa päiviteltiin ja sen visuaalinen ilme uudistettiin keväällä 2016. Tapahtuman tunnushahmona toimii keltainen kummitus.

Hullut Päivät Helsingin keskustan tavaratalossa 2019.

Lindex
------

Lindex-myymälä Saudi-Arabiassa
*Pääartikkeli: Lindex*
Lindex on alun perin ruotsalainen muotikaupan ketju, jolla oli vuoden 2017 lopussa yhteensä 490 myymälää. Yrityksen liikevaihto on 460,6 miljoonaa dollaria vuonna 2017, ja sillä on yli 4 500 työntekijää. Lisäksi Lindexillä on EU:n alueella toimiva verkkokauppa, joka on ollut toiminnassa vuodesta 2011*lähde?*. Vuonna 2020 Lindex on yksi Pohjoismaiden parhaiten menestyvistä vaateketjuista.

Stockmann osti Lindexin vuoden 2007 suhdannehuipun aikaan 870 miljoonalla eurolla. Tämä hankinta on yksi syy siihen, miksi Stockmann ajautui taloudellisiin vaikeuksiin. Toisaalta vuonna 2020 Lindex tuotti Stockmannin liikevaihdosta lähes kolme neljäsosaa eli 146 miljoonaa euroa. Lindexin hyvät tulokset ovat olleet se tekijä, joka on pitänyt horjuvan Stockmannin edelleen pystyssä. Kun Stockmann vaikeuksistaan selvitäkseen myi kiinteistönsä, tuli Lindexistä yhtiön arvokkain osa.

Lindex on arvokas myös Stockmann-yksikön liiketoiminnalle. Lindex teettää niin suuria määriä vaatteita, että se pystyy neuvottelemaan alihankkijoittensa kanssa halvemmista hinnoista. Lindexin organisaatio teettää myös Stockmannin suunnittelemat ja omien merkkiensä alla myymät vaatteet ja asusteet. Ilman Lindexin suuria tilausmääriä Stockmann ei pystyisi teettämään omia mallistojaan kilpailukykyisillä hinnoilla. Ilman omaa mallistoa Stockmannin olisi vaikea pärjätä verkkokaupassa.

Stockmann ja Lindex tavoittelevat eri kohderyhmiä. Stockmann keskittyy eksklusiivisempaan valikoimaan kuin kaikelle kansalle suunnattu Lindex. Lisäksi Stockmannin valikoimaan kuuluu kauneuteen ja sisustukseen liittyviä tuotteita, joita Lindexillä ei ole. 

Lindexin valikoimaan kuuluu alusvaatteita, käyttövaatteita ja lastenvaatteita, mikä on suojannut Lindexia talouden suhdanteilta.

Lindexin vaatteita valmistetaan Bangladeshissa, Turkissa, Intiassa ja Kiinassa.

Entisiä liiketoimintoja
-----------------------

Stockmannin tavaratalo Oulussa
Stockmann on luopunut säästötoimenpiteiden vuoksi kannattamattomista ja ydinliiketoimintansa ulkopuolisista toiminnoista. Osa toiminnoista on lakkautettu kokonaan, ja joitakin toimintoja on toisaalta ulkoistettu tavarataloissa toimiville vuokralaisille. Ensimmäisiin lukeutuvat esimerkiksi Seppälä ja Beauty-myymälät ja jälkimmäiseen jotkin tavaratalon osastot, kuten elektroniikka, lelut ja kirjat. Vuokralaisilla saa useimmiten kanta-asiakasedut, mutta kassajärjestelmä ei ole Stockmannin: tämän vuoksi muun tavaratalon ostoksia ei voi maksaa vuokralaisten kassoilla.*lähde?*

### Akateeminen Kirjakauppa

Stockmann osti Akateemisen kirjakaupan vuonna 1930 ja se myytiin Bonnierille vuonna 2015.

Neljän Stockmannin tavaratalon yhteydessä tai välittömässä läheisyydessä sijaitsee Akateeminen Kirjakauppa. Ne on vuonna 2015 myyty yrityskaupalla Bonnierille, mutta jatkavat toimintaansa entiseen tapaan. Oulun Akateeminen Kirjakauppa suljettiin omistajanvaihdoksen yhteydessä, sillä Stockmann oli päättänyt lopettaa Oulun tavaratalonsa. Jumbon ja Itäkeskuksen Stockmanneilla ei ole enää Akateemista Kirjakauppaa, jotka suljettiin kesällä 2019 ja tammikuussa 2020.

* Keskusta, Helsinki
* Tapiola, Espoo
* Tampere
* Turku

### Helsinki-Vantaan lentokenttämyymälä

Stockmannilla oli lentokenttämyymälä Helsinki-Vantaan lentoasemalla vuoteen 2015 asti. Se lakkautettiin, kun Stockmann halusi karsia ydinliiketoimintojensa ulkopuolisia, kannattamattomia osia.

### Hobby Hall

Hobby Hall on Suomen suurin postimyyntiyritys, jonka Stockmann osti vuonna 1985. Vuonna 2017 yritys kuitenkin siirtyi SGN Group -yhtiön omistukseen. Hobby Hallin toiminta perustuu pääosin verkkokauppaan. Syksyllä 2021 Hobby Hall avasi myymälän Vantaan Tammistossa, samassa tilassa, jossa sen toiminta päättyi vuonna 2019. Aiemmin yrityksellä on ollut myymälät myös Helsingin Vanhassakaupungissa, Tampereen Kalevassa, Espoon Friisilässä ja Tallinnassa.*lähde?*

### One Way

One Way on Stockmannin nuorisolle ja nuorille aikuisille suuntaama nimike, jonka alla myydään eri valmistajien vaatteita ja asusteita. Joissakin tavarataloissa oli selvästi erillinen One Way-myymälä, osassa muusta muodista eroteltu osasto ja joissakin brändiä ei korostettu mitenkään. Esimerkiksi Tampereella myymälä sijaitsi erillisessä rakennuksessa Kyttälänkadulla peruskorjauksen valmistumiseen asti. Stockmann on luopunut erillisistä myymälöistä ja keskittänyt tarjonnan omille tavaratalo-osastoilleen ajan myötä peruskorjauksien yhteydessä, viimeisenä Tapiolassa keväällä 2017.*lähde?*

### Stockmann Beauty

Stockmann Beauty -myymälä Kampin kauppakeskuksessa Helsingissä vuonna 2006
Stockmann Beauty oli Stockmannin kosmetiikkaa ja hajuvesiä myyvä myymäläketju. Se tarjosi tavaratalojen kosmetiikkaosastoa vastaavan tarjonnan laajasti koko maassa ennen kosmetiikan tuomista verkkokaupan valikoimiin.

Alun perin myymälöitä oli tarkoitus perustaa nopealla aikataululla 15−20, mutta lopulta myymälöiden määrä jäi 12:een. Suurin osa sen myymälöistä sijaitsi Stockmannin tavaratalopaikkakuntien ulkopuolella, mutta myymälöitä oli myös pääkaupunkiseudulla. Myymälät sijaitsivat Seinäjoen myymälää lukuun ottamatta kauppakeskuksissa. Ensimmäiset myymälät avattiin vuonna 2002, ja kaikki myymälät suljettiin vuonna 2015.

### Stockmann Herkku

Stockmann Herkku on ketjun elintarvike- ja päivittäistavaraosasto, joita Stockmannilla on Baltian tavarataloissaan Tallinnassa ja Riiassa. Lisäksi Venäjällä lisensoitujen Stockmann-tavaratalojen yhteydessä *Stockmann Gastronom* -osastoja operoi Debenhams. Virossa Stockmann Herkkua kutsutaan nimellä *Stockmann Delikatess* (Viro) ja *Stockmann Delikateses* (Latvia).

Stockmannilla oli myös Suomessa omat Herkku-osastot jokaisessa tavaratalossa (ruots. *Delikatessen*, engl. *Delicatessen*) vuoden 2017 loppuun asti. Stockmannilla oli vielä vuonna 2014 Suomessa seitsemän Herkkua, joiden yhteenlaskettu markkinaosuus oli 1,2 prosenttia. Helsingin keskustan tavaratalon Herkku oli liikevaihdolla mitattuna Suomen suurin ruokakaupan liikepaikka.

Silloisen Stockmann Herkun kassalinjasto Tampereella vuonna 2016
Jokaisen Herkun yhteydessä oli Suomessa Alko. Helsingin Sanomien hintavertailussa vuonna 2016 Herkku oli selkeästi kallein ruokakauppa. Stockmannin mukaan se ei pyrkinyt kilpailemaan hinnalla vaan laadulla ja palvelulla. Herkuille ominaista olikin palvelutiskeihin perustuva tarjonta, jossa merkittävä osa tuotteista tarjottiin palvelutiskeiltä. Omat palvelutiskit olivat hieman tavaratalosta riippuen esimerkiksi juusto-, liha-, kala-, Meals- eli valmisateria-, Bakery- eli leipomo- ja leikkeleosastoilla; esimerkiksi Helsingin keskustan tavaratalon palvelutiskien yhteenlaskettu pituus oli sata metriä.

Herkulla oli laaja valikoima oman brändin tuotteita muun muassa nimikkeillä *Stockmann Gourmet*, *Stockmann Delicatess* ja *Stockmann Meals*. Näitä tuotteita olivat esimerkiksi kahvi, salaattikastikkeet ja erilaiset säilykkeet. Osa näistä tuotteista pääkaupunkiseudun ja Tampereen tavarataloihin valmistettiin Stockmannin omassa Vantaan keskuskeittiössä, jonne keskitettiin vuonna 2010 kyseisten tavaratalojen omat keittiötoiminnot. Herkun tavarantoimittaja oli Tuko, jonka tavaramerkki Eldorado on Herkun "halpatuotemerkki".

Stockmann luopui Herkku-osastoistaan (ruots. *Delikatessen*, engl. *Delicatessen*) Suomessa myymällä kuusi myymälää käsittäneen liiketoiminnan S-ryhmän osuuskaupoille 27 miljoonalla eurolla vuonna 2017. Myymälät alkoivat toimia S-ryhmän kauppoina 3. tammikuuta 2018. Stockmann Herkku vaihtoi nimensä vuonna 2018 muotoon Food Market Herkku ja samalla ruokakaupan valikoima ja visuaalinen ilme uudistui. Vuoden 2022 alussa Food Market Herkku oli jäljellä enää Helsingin keskustan, Itäkeskuksen ja Tapiolan tavarataloissa. Jumbossa ja Tampereella ne oli lopetettu kokonaan ja Turussa se muuttui tavalliseksi S-marketiksi. Tampereen tavaratalon yhteydessä on nykyisin K-Supermarket Hämeenkatu.

### Seppälä

Seppälä oli vuonna 2012 yhteensä 220 myymälällään Suomen laajin muotikaupan ketju. Myymälöitä sijaitsee Suomen lisäksi Virossa, Latviassa ja Liettuassa. Ketju myytiin sen toimitusjohtajalle ja tämän puolisolle vuonna 2015. Jo aiemmin Stockmann oli ilmoittanut panostavansa toisen omistamansa muotiketjun, Lindexin, kehittämiseen ja kansainvälistämiseen sekä sulkevansa Seppälän Venäjän-myymälät.

### Kiinteistöt

Yhtiön kiinteistöjä hallinnoiva liiketoimintaryhmä oli nimeltään Real Estate. Sen liikevaihto vuonna 2017 oli 67,1 miljoonaa euroa, ja sillä oli 113 työntekijää. Sen päätehtävä oli hallinnoida Stockmannin kiinteistöjä ja vuokrata ne osat, joita vähittäiskauppayksikkö Stockmann Retail ei tarvinnut käyttöönsä.

Stockmann myi omistamansa Kirjatalon toukokuussa 2018 AEW Europe City Retail Fund -rahastolle 108,6 miljoonan euron hinnalla.

Tallinnassa ja Riiassa sijaitsevat tavaratalokiinteistöt myytiin Viru Keemia Gruppille (VKG) noin 87 miljoonan euron hinnalla joulukuussa 2021. Stockmann jatkaa toimintaansa samoissa kiinteistöissä uuden omistajan vuokralaisena.

Helsingin keskustan tavaratalokiinteistö myytiin julkisen sektorin työeläkevakuuttajalle Kevalle noin 400 miljoonalla eurolla maaliskuussa 2022. Aiemmin Helsingin tavaratalon markkina-arvoksi oli arvioitu 800 miljoonaa euroa. Stockmannin tavaratalotoiminta rakennuksessa jatkuu pitkäaikaisella vuokrasopimuksella.

Stockmann-museo
---------------

Stockmann-museo on Stockmann-konsernin oma erikoismuseo. Sen kokoelmat kattavat yhtiön kehityksen ja toiminnan perustamisvuodesta 1862 nykyisyyteen. Stockmann-museo palvelee yhtiön sisäisiä tarpeita sekä tiedotusvälineitä ja tutkijoita Stockmannin historiaan liittyvissä asioissa. Sillä ei ole pysyvää näyttelyä. Stockmann-museo toimii osana Stockmann-konsernin viestintäosastoa Helsingin Pitäjänmäellä.

Vastuullisuus
-------------

### Kaakao

Stockmann pärjäsi heikosti Finnwatchin vuoden 2015 joulukonvehtien vastuullisuusvertailussa. Stockmannin isosta joulukonvehtirasiavalikoimasta (yli 200 erilaista rasiaa) ainoastaan kuusi tuotetta on sertifioitu, mikä vastaa noin kolmen prosentin osuutta. Sertifioituja pääsiäismunia sillä ei ollut lainkaan vuonna 2015. Suklaan tuotannossa käytettävän kaakaon sertifiointijärjestelmiä ovat esimerkiksi UTZ, Reilu kauppa ja Rainforest Alliance.

### Vaatetuotanto

Stockmann on allekirjoittanut Bangladeshin tehtaiden turvallisuutta edistävän Accord-sopimuksen. Stockmann on ainoa suomalainen vaatealalla toimiva yritys, joka on julkaissut listan sen käyttämistä tehtaista ja se käy myös itse tarkastamassa tehtaansa. Yritys on laatinut toimintatavan lapsityötapausten varalle. Stockmann sanoo lähtökohdakseen sen, että työstä maksettavan palkan täytyy riittää elämiseen, mutta konkreettisia toimenpiteitä sen edistämiseksi ei juurikaan ole tehty.

### Omistus

Heinäkuun 2019 lopussa Stockmannin kymmenen suurinta omistajaa olivat seuraavat:

*Omistajan nimi (osuus osakkeista, osuus äänistä)*

1. Föreningen Konstsamfundet -ryhmä (13,63 %, 21,83 %)
	1. Föreningen Konstsamfundet (12,25 %, 19,92 %)
	2. Mercator Media Ab (1,38 %, 1,91 %)
2. HC Holding Oy Ab (11,68 %, 10,70 %)
3. Keskinäinen työeläkevakuutusyhtiö Varma (9,11 %, 5,42 %)
4. Svenska Litteratursällskapet i Finland (7,62 %, 15,79 %)
5. Kari Niemistö (5,83 %, 9,43 %)
6. Etola-yhtiöt (4,24 %, 6,06 %)
	1. Etola Oy (3,68 %, 4,90 %)
	2. Etra Oy (0,56 %, 1,16 %)
7. Valtion Eläkerahasto (2,17 %, 2,68 %)
8. Samfundet Folkhälsan i Svenska Finland (1,10 %, 1,50 %)
	1. Samfundet Folkhälsan i Svenska Finland (1,1 %, 1,5 %)
	2. Folkhälsans Forskningstiftelse (1,06 %, 1,18 %)
9. Jenny ja Antti Wihurin rahasto (1,87 %, 2,09 %)
10. Keskinäinen Eläkevakuutusyhtiö Ilmarinen

Enemmistö Stockmannin äänivaltaisista osakkeista on suomenruotsalaisten kulttuurisäätiöiden omistuksessa.
Toiseksi suurin osakkeenomistaja HC Holding Oy Ab on Hartwallin suvun holdingyhtiö.

Saneerauksessa Stockmannin velkoja muutetaan yhtiön osakkeiksi niin, että velkojat saavat omistukseensa yli puolet Stockmannista, ja vanhoille omistajille jää 46,9 prosenttia.

Lähteet
-------

1. ↑  Talouskatsaus 2019 (PDF) Stockmann Oyj Abp.  Arkistoitu 30.7.2021. Viitattu 13.2.2021.
2. 1 2 3 4 5  Stockmannin historiaa *Stockmann*. Viitattu 15.2.2019.
3. ↑  Johtoryhmä *Lindex Group*. Viitattu 22.3.2024.
4. ↑  Hallitus *Stockmann*. Viitattu 22.3.2024.
5. 1 2  Stockmann luopuu viimeisestäkin jalansijastaan Venäjällä *Yle Uutiset*. Viitattu 16.10.2018.
6. ↑  Isokoski, Riku: Tässä on Stockmann Oyj:n uusi nimi *Iltalehti*.  21.3.2024. Viitattu 22.3.2024.
7. ↑  Liiketoimintayksiköt - www.stockmanngroup.com *www.stockmanngroup.com*.  Arkistoitu 23.5.2022. Viitattu 5.5.2022.
8. 1 2 3 4  Kauppa | Susanne Ehnbåge piti Stockmannia pystyssä, kun konkurssi uhkasi. Nyt hän kertoo, miten kalliina pidetty virhe on nostanut koko konsernin hurjaan nousuun. *Helsingin Sanomat*.  4.5.2022. Viitattu 5.5.2022.
9. ↑  Eskola, Hanna: Lindex saa toimitusjohtajan kodinelektroniikkayhtiöstä *Kauppalehti*.  10.1.2018. Viitattu 8.3.2018.
10. 1 2  Stockmann hakee yrityssaneeraukseen – merkittävä päivä yhtiön historiassa, sanoo hallituksen puheenjohtaja *Yle Uutiset*. Viitattu 6.4.2020.
11. ↑  Helsingin Stockmann laajentaa *Turun Sanomat*.  28.3.2006. Viitattu 21.8.2013.
12. 1 2 3  Salin, Markus: Stockmannin kruununjalokivi jopa 800 miljoonan hätäkassa? *Arvopaperi*.  27.3.2014. Viitattu 9.3.2018.
13. ↑
14. ↑  Kuisma, Markku; Finnilä, Anna; Keskisarja, Teemu; Sarantola-Weiss, Minna: *Hulluja päiviä, huikeita vuosia : Stockmann 1862-2012*. Siltala, 2012. ISBN 978-952-234-086-3.
15. ↑  Stockmann | Hallituksen ex-puheenjohtaja: Aika on yksinkertaisesti ajanut tavaratalokaupan ohi *Helsingin Sanomat*.  25.9.2023. Viitattu 25.9.2023.
16. ↑
17. 1 2  Stockmann myy Akateemisen Kirjakaupan  18.6.2015. Yle Uutiset. Viitattu 18.6.2015.
18. ↑  Stockmann myy Herkun S-ryhmälle 27 miljoonalla *Yle Uutiset*.  30.6.2017. Viitattu 30.6.2017.
19. 1 2  Stockmann myy tavaratalonsa Venäjällä *Taloussanomat*. Viitattu 27.11.2015.
20. 1 2  Stockmann laajentaa brändinsä lisenssisopimusta Venäjällä  30.6.2017. Stockmann Oyj Abp.  Arkistoitu 3.4.2019. Viitattu 1.1.2018.
21. 1 2  Stockmann myy Hobby Hallin liiketoiminnan suomalaiselle SGN Groupille  28.4.2016. Stockmann Oyj Abp. Viitattu 1.1.2018.
22. ↑  Uusia digitaalisia ratkaisuja: Stockmann-sovellus ladattavissa Applen App Storesta *stockmanngroup.com*.  Stockmann Oyj Abp. Viitattu 8.3.2018.
23. ↑  Nyt myös Androidille! *Facebook-julkaisu*.  28.9.2016. Stockmann Oyj Abp. Viitattu 8.3.2018.
24. ↑  Lyytikäinen, Susanna: Stockmannin alusvaateosastolla naisia auttavat digitaaliset sovitusapurit *Tivi*.  22.5.2015. Viitattu 8.3.2018.
25. ↑  Uudet digitaaliset ratkaisut helpottavat asiointia tavarataloissamme Stockmann Oyj Abp. Viitattu 8.3.2018.
26. ↑  Stockmann nimitti uuden toimitusjohtajan, viitattu 29.10.2014
27. ↑  Tämä mies halusi pelastaa Stockan Facebookissa ja kaipaa nyt 21-vuotiasta kapinallista panemaan kaiken uusiksi *Helsingin Sanomat*.  19.9.2014. Viitattu 19.2.2019.
28. ↑  Elina Hakola: Stockmannin pelastaja *Talouselämä*. Viitattu 19.2.2019.
29. ↑  Stockmann myy Akateemisen Kirjakaupan  18.6.2015. Yle Uutiset. Viitattu 18.6.2015.
30. ↑  Stockmannin toimitusjohtaja lähtee yllättäen – jättää tehtävänsä heti *MTV Uutiset*.  4.4.2016.  Arkistoitu 6.4.2016. Viitattu 4.4.2016.
31. ↑  Stockmannin omistajat palkkasivat Suomen tunnetuimman kriisijohtajan *Helsingin Sanomat*.  31.1.2019. Viitattu 6.4.2020.
32. ↑
33. ↑  jukka.hamalainen@media.fi: Stockmannin toimitusjohtaja eroaa – "Matkaan on mahtunut niin onnistumisia kuin haasteitakin" *Länsiväylä*. Viitattu 6.4.2020.
34. ↑  Jari Latvanen Stockmannin toimitusjohtajaksi – yhtiö selvittää Lindexin "omistuksen strategisia vaihtoehtoja" *Ilta-Sanomat*.  9.8.2019. Viitattu 6.4.2020.
35. 1 2 3 4 5 6 7  Selvitys Stockmann OYJ ABP:n taloudellisesta tilasta 8.4.2020 sekä taloudelliseen asemaan ja sen odotettavissa olevaan kehitykseen vaikuttavista seikkoista.

Borenius 17.8.2020

 (Arkistoitu – Internet Archive)
36. ↑  Stockmann | Stockmann myy Helsingin keskustan tavaratalonsa ja laittaa Lindexin jättivelkojensa pantiksi *Helsingin Sanomat*.  14.12.2020. Viitattu 24.12.2020.
37. 1 2 3  Stockmann on myynyt kiinteistönsä Tallinnassa ja Riiassa *Karjalainen*. Viitattu 5.5.2022.
38. ↑  Karhu, Otso: Stockmann on tyytyväinen kiinteistökauppaansa Kevan kanssa – toimitusjohtaja: "Vakaa, luotettava ja kotimainen omistaja" *Yle Uutiset*.  21.3.2022. Viitattu 23.3.2022.
39. 1 2 3  Yritykset | Stockmannin uusi toimitusjohtaja Susanne Ehnbåge tulee Lindexistä, joka pelasti koko konsernin *Helsingin Sanomat*.  12.5.2023. Viitattu 12.5.2023.
40. ↑  Muistatko, kun kansa rynni Oulun Stockmannille ava­jais­päi­vä­nä vuonna 2001? *Kaleva*.  31.1.2017. Viitattu 31.1.2017.
41. ↑  Kaubamajad - Stockmann *Stockmann Eesti*.  Arkistoitu 1.2.2017. Viitattu 25.1.2017. (viroksi)
42. ↑  Suomalaisilta vaikuttavat "Mökki"-mysli ja "Auranna"-vaatteet ilmestyivät tavarataloon – Venäjä tehtailee feikkibrändejä kansalaisilleen *Yle Uutiset*.  23.4.2023. Viitattu 20.7.2023.
43. ↑  Yritykset | Stockmannin brändi jäi panttivangiksi Venäjälle *Helsingin Sanomat*.  19.7.2023. Viitattu 20.7.2023.
44. ↑  Stockmann-tilin ehdot (PDF)  1.3.2006. Helsinki:  Stockmann Oyj Abp.  Arkistoitu 9.3.2018. Viitattu 8.3.2018.
45. ↑  Taponen, Sirkku: Stockmann pelaa riskibisnestä kanta-asiakkailla *Taloussanomat*.  31.5.2008. Viitattu 8.3.2018.
46. ↑  Stockmann jakoi yläluokkansa kahteen kastiin *Talouselämä*.  21.2.2011. Viitattu 8.3.2018.
47. ↑  Uusi vuosi, uudet edut - Stockmannin kanta-asiakkuus on entistä palkitsevampaa Stockmann Oyj Abp. Viitattu 8.3.2018.
48. ↑  Stockmann uudisti kanta-asiakasohjelmansa – "25 000 euron kassi" herättää tyrmistystä: "Menee noin 30 vuotta ja voin saada lilan kangaskassin" *mtvuutiset.fi*.  24.10.2019. Viitattu 30.11.2023.
49. ↑  Jenni Honkanen: Stockmannin kohua herättänyt kanta-asiakasohjelma uudistuu – mitä tapahtuu kasseille? *ts.fi*.  20.1.2022. Viitattu 30.11.2023.
50. ↑  MyStockmann | Stockmann *www.stockmann.com*. Viitattu 30.11.2023.
51. ↑  Hullut Päivät  2016. Stockmann Oyj Abp. Viitattu 14.3.2018.
52. 1 2  Liiketoimintayksiköt Stockmann Oyj Abp.  Arkistoitu 3.5.2021. Viitattu 8.3.2018.
53. 1 2 3 4 5 6 7  HS-analyysi | Stockmann panostaa nyt kaiken 1,4 miljoonaan kanta-asiakkaaseensa ja uskoo menestyksen vielä seuraavan *Helsingin Sanomat*.  30.10.2020. Viitattu 24.12.2020.
54. 1 2 3 4  Stockmann | Stockmannin kohtalo ratkeaa pian, ja nyt kokenut asianajaja kertoo, millaista oli tehdä pelastussuunnitelmaa tavaratalolle, joka on monille "poikkeuksellisen merkityksellinen" *Helsingin Sanomat*.  10.12.2020. Viitattu 24.12.2020.
55. ↑  Osavuosikatsaukset | Stockmannin tavaratalokaupan tappio syveni – Verkkokaupassa menestyvä Lindex nosti konsernin tuloksen voitolle *Helsingin Sanomat*.  30.10.2020. Viitattu 24.12.2020.
56. 1 2 3  HS-analyysi | Stockmannin saneeraussuunnitelma paljastaa, että yhtiön omistajien ja johdon taitamattomuus on tuhonnut aikanaan miljardien arvoisen yhtiön *Helsingin Sanomat*.  14.12.2020. Viitattu 24.12.2020.
57. 1 2 3  Kauppa | Stockmann myy Helsingin tavaratalokiinteistönsä Kevalle 400 miljoonalla eurolla, yhtiön osake avautui voimakkaaseen nousuun *Helsingin Sanomat*.  21.3.2022. Viitattu 5.5.2022.
58. ↑  Kauppa | Susanne Ehnbåge piti Stockmannia pystyssä, kun konkurssi uhkasi. Nyt hän kertoo, miten kalliina pidetty virhe on nostanut koko konsernin hurjaan nousuun. *Helsingin Sanomat*.  4.5.2022. Viitattu 5.5.2022.
59. ↑  Stockmann lakkautti kauppansa lentoasemalla *Vantaan Sanomat*.  8.4.2015. Etelä-Suomen Media Oy.  Arkistoitu 5.6.2016. Viitattu 15.5.2016.
60. ↑  Massinen, Tuomas: Hobby Hall avasi uuden myymälän Tammistoon – "Olemme tekemässä aivan uudenlaista konseptia Suomeen *Vantaan Sanomat*.  6.10.2021. Viitattu 7.10.2021.
61. ↑  Turunen, Joonas: Hobby Hall avaa kivijalkakauppansa uudelleen Vantaalle *Helsingin Sanomat*.  25.1.2021. Viitattu 9.2.2021.
62. ↑  Suojanen Armi: Hobby Hall avaa Tammiston myymälän uudelleen *Vantaan Sanomat*.  25.1.2021. Viitattu 9.2.2021.
63. ↑  Lyytinen, Jarkko: Stockalle meikkiketju *Markkinointi & Mainonta*.  1.2.2002. Viitattu 20.6.2016.
64. ↑  Rauhala, Tuomas: Stockmann Beauty suljetaan Seinäjoella, Seppälät tulilinjalla - aikataulusta ei tietoa *Seinäjoen Sanomat*.  16.1.2015.  Arkistoitu 10.8.2016. Viitattu 20.6.2016.
65. ↑  Гастроном Stockmann Oyj Abp.  Arkistoitu 15.3.2018. Viitattu 14.3.2018. (venäjäksi)
66. ↑  Stockmann Delikatess Stockmann Oyj Abp.  Arkistoitu 15.3.2018. Viitattu 14.3.2018. (viroksi)
67. ↑  Stockmann Delikateses Stockmann Delikatess.  Arkistoitu 15.3.2018. Viitattu 14.3.2018. (latviaksi)
68. 1 2  Stockmannin Herkku avaa ovensa keskiviikkona S-ryhmän alaisena – kumpikin etukortti käy kassalla *MTV Uutiset*.  Arkistoitu 5.2.2018. Viitattu 8.2.2018.
69. ↑  Karttunen, Kirsti: HS-analyysi: Voisivatko Herkut pelastaa Stockmannin? *Helsingin Sanomat*.  24.11.2014.  Arkistoitu 17.6.2016. Viitattu 7.6.2016.
70. ↑  Myymälät Alko. Viitattu 14.3.2018.
71. ↑  Nalbantoglu, Minna: HS:n suuri hintavertailu: Ruoka halpeni tuntuvasti vuoden aikana, Prisma ohitti Lidlin halvimpana *Helsingin Sanomat*.  7.6.2016.  Arkistoitu 8.6.2016. Viitattu 7.6.2016.
72. ↑  Tammilehto, Pirkko: Stockmannin vastaisku: "parhuuttaminen" *Kauppalehti*.  7.6.2016. Viitattu 7.6.2016.
73. ↑  Herkku lukuina *Helsingin Sanomat*.  1.5.2015.  Arkistoitu 17.6.2016. Viitattu 7.6.2016.
74. ↑  Stockmannin omat tuotemerkit Stockmann.  Arkistoitu 7.8.2016. Viitattu 8.6.2016.
75. ↑  Tuoteturvallisuus Stockmann-konserni.  Arkistoitu 12.8.2016. Viitattu 8.6.2016.
76. ↑  Ahvenainen-Rantala, Raija: Tasokasta ruokaa ammattikeittiöstä kaupan palvelupisteisiin.  *Kehittyvä Elintarvike*, 24.2.2012, nro 1/2012, s. 32.  Elintarviketieteiden seura. Artikkelin verkkoversio. Viitattu 8.6.2016.  (Arkistoitu – Internet Archive)
77. ↑  Tuko yrityksenä - Yleistä Tuko.  Arkistoitu 1.7.2016. Viitattu 20.6.2016.
78. ↑  Stockmann myy Herkun S-ryhmälle 27 miljoonalla *Yle Uutiset*.  30.6.2017. Viitattu 30.6.2017.
79. ↑  Suomen ensimmäinen Food Market aukeaa  24.10.2018. S-kanava.  Arkistoitu 27.11.2018. Viitattu 26.11.2018.
80. ↑  Jokinen, Juho: Kauppakeskus Jumbon Stockmannin Herkku lopettaa toimintansa *Helsingin Sanomat*.  26.8.2019. Viitattu 16.1.2022.
81. ↑  Södekultalahti, Olli: Tampereen Food Market Herkku lopetetaan *Ilta-Sanomat*.  31.12.2020. Viitattu 16.1.2022.
82. ↑  Turun Food Market Herkusta herkuttelijan S-market  12.1.2021. Turun osuuskauppa. Viitattu 16.1.2022.
83. ↑
84. ↑  Stockmann suunnittelee Seppälän myymistä yhtiön toimivalle johdolle *Stockmann Group*.  2.5.2015. Helsinki. Viitattu 20.6.2016.
85. ↑  Arola, Heikki: Stockmannin Bergh: Seppälän sijasta panostetaan Lindexin kansainvälistämiseen *Helsingin Sanomat*.  2.10.2014.  Arkistoitu 30.6.2016. Viitattu 20.6.2016.
86. ↑  Stockmann myy Kirjatalo-kiinteistönsä Helsingin keskustasta *Yle Uutiset*.  9.5.2018. Viitattu 5.5.2022.
87. ↑  Stockmann-museo *Uudenmaan museo-opas*. Helsingin kaupunginmuseo.  Arkistoitu 7.4.2016. Viitattu 15.5.2016.
88. ↑  Lidl voitti suklaakonvehtien vastuullisuusvertailun - Finnwatch *www.finnwatch.org*. Viitattu 9.2.2016.
89. ↑  Orjasuklaata taas tarjolla? – Lidl voitti ylivoimaisesti suklaavertailun - Finnwatch *www.finnwatch.org*. Viitattu 9.2.2016.
90. ↑  Vastuullisia vaatteita *eetti.fi*.  Arkistoitu 10.8.2016. Viitattu 9.2.2016.
91. ↑  Suurimmat osakkeenomistajat Stockmann.  Arkistoitu 23.5.2018. Viitattu 25.8.2019.

Kirjallisuutta
--------------

* Kuisma, Markku, Finnilä, Anna & Keskisarja, Teemu: *Hulluja päiviä, huikeita vuosia. Stockmann 1862-2012*. Helsinki: Siltala, 2012. ISBN 978-952-234-086-3.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Lindex Group**.
* Lindex Group
* Stockmann 60 v. Suomen Kuvalehti, 04.02.1922, nro 5, s. 16, Kansalliskirjaston digitaaliset aineistot


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |
|  |
| Henkilöt | 
* Yle
* Uppslagsverket Finland

 |

 |